ROZHODNUTIE KOMISIE
z 27. júna 2006,
ktorým sa mení a dopĺňa príloha II k rozhodnutiu Rady 79/542/ES, pokiaľ ide o dovoz čerstvého mäsa z Botswany
[oznámené pod číslom K(2006) 2880]
(Text s významom pre EHP)
(2006/463/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1) a najmä na jej článok 8 ods. 1 a 4,
keďže:
(1)
V časti 1 prílohy II k rozhodnutiu Rady 79/542/EHS z 21. decembra 1976, ktorým sa stanovuje zoznam tretích krajín alebo ich častí a ustanovujú sa podmienky udeľovania osvedčení o zdravotnom stave zvierat a zdravotnej neškodnosti na dovoz určitých druhov živých zvierat a ich čerstvého mäsa do Spoločenstva (2), sa ustanovuje zoznam tretích krajín a častí tretích krajín, z ktorých sa členským štátom povoľuje dovážať čerstvé mäso zo zvierat ako sa definuje v uvedenom rozhodnutí.
(2)
V zmysle uvedeného rozhodnutia sú časti územia Botswany oprávnené vyvážať vykostené a vyzreté mäso z domáceho hovädzieho dobytka, oviec, kôz a voľne žijúcich nedomestifikovaných zvierat alebo nedomestifikovaných zvierat z farmových chovov, iných ako sviňovité a nepárnokopytníky.
(3)
Veterinárne orgány Botswany však oznámili Komisii vypuknutie slintačky a krívačky v Botswane v rámci územia BW-1. Prvé klinické príznaky tejto choroby zistili veterinárne orgány 20. apríla 2006 a v postihnutej zóne podnikli bezodkladné a primerané kontrolné opatrenia vrátane pozastavenia pohybu zvierat náchylných na toto ochorenie a produktov z nich v rámci tejto zóny a mimo nej a uzatvorenia dvoch vývozných zariadení schválených na dovoz do Spoločenstva.
(4)
S cieľom vziať do úvahy tieto opatrenia zavedené Botswanou by sa mal zoznam povolených tretích krajín a ich častí, ako je stanovené v časti I prílohy II k rozhodnutiu 79/542/EHS, zmeniť a doplniť. Podľa toho by sa mal dovoz zásielok vykosteného a vyzretého mäsa domácich zvierat a zveri z farmových chovov zabitej alebo voľne žijúcej zveri ulovenej pred 20. aprílom 2006 pôvodom z územia BW-1 označiť za povolený. Všetky zásielky takéhoto mäsa z takýchto zvierat zabitých alebo ulovených v uvedený deň alebo po ňom pôvodom z uvedeného územia by sa mali označiť za nepovolené.
(5)
Časť 1 prílohy II k rozhodnutiu 79/542/EHS by sa preto mala zodpovedajúcim spôsobom zmeniť a doplniť.
(6)
Toto rozhodnutie sa opätovne preskúma na základe informácií získaných zo strany Botswany.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy II k rozhodnutiu 79/542/EHS sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 27. júna 2006